གངས་དཀར་པོ་ཤེལ་གྱི་མཆོད་རྟེན་འདྲ་བས་ཀུན་ནས་བསྐོར་བའི་གངས་ཅན་གྱི་ལྗོངས་འདིར།ཕ་སྤྲེའུ་དང་མ་བྲག་སྲིན་མོ་ལས་མིའི་འགྲོ་བ་ཐོག་མར་བྱུང་ཞིང་།དུས་ཡུན་རིང་པོའི་འཚོ་བའི་ཉམས་མྱོང་ལས་རི་དྭགས་ཁྱིམ་དུ་གསོ་བ་དང་རྒོད་འབྲུ་ཞིང་དུ་འདེབས་པའི་རིག་པ་རྙེད་པའི་དབང་གིས།འགྲོ་བ་མི་རང་ཉིད་ཀྱི་ལུས་ཀྱི་ཆ་བྱད་དང་།སྐད་ཆའི་བརྗོད་ལུགས་སོགས་ལ་སྔར་མེད་ཀྱི་འཕེལ་རྒྱས་གསར་པ་བྱུང་སྟེ།མི་ཡི་གྲངས་འབོར་ཇེ་མང་དུ་ཕྱིན་ཅིང་རུས་ཚན་དུ་མར་གྱེས་ཏེ་གནས་པ་ལ།རིམ་གྱིས་ཐོག་མའི་དབང་མཛད་བཅུ་ལ་སོགས་པས་དབང་བསྒྱུར་པའི་སྐབས་ཙམ་ནས།ཡུལ་གྱི་མིང་ལ་བོད་ཁ་ཉ་དྲུག་དང་བོད་ཁམས་གླིང་དགུ་ཟེར་བ་རིམ་གྱིས་ཡུལ་དེ་དང་གནས་པའི་མི་སྤྱིའི་མིང་དུ་ཐོགས་པ།རྗེས་སུ་སྤུ་རྒྱལ་བཙན་པོའི་དུས་སུ་དམག་འདྲེན་གཡུལ་འགྱེད་དང་།འབངས་བསྐྱས་ཡུལ་སྐྱེད་ཀྱི་རྒྱལ་ཇུས་ཉམས་སུ་བསྟར་བ་དང་བརྟེན་ནས།སྟོད་ཀྱི་མངའ་རིས་སྐོར་གསུམ་དང་།བར་གྱི་དབུས་གཙང་རུ་བཞི།སྨད་ཀྱི་མདོ་ཁམས་སྒང་དྲུག་དང་བཅས་པ་བོད་ཀྱི་མི་རྒྱུད་ཀྱིས་ཡོངས་སུ་ཁྱབ་པར་གྱུར་པ་ལ།ཕྱིས་སུ་བཙན་པོའི་རྒྱལ་རབས་རྨང་ནས་འགྱེལ་ཅིང་།ས་གནས་སྒེར་འཛིན་གྱི་གནས་ཚུལ་ཧར་གྱིས་བྱུང་བའི་ཁར།བོད་ཀྱི་ཡུལ་འདི་རི་ལུང་ཕྲེང་བསྟར་ཞིང་།ཕན་ཚུན་འགྲོ་བཞུད་དཀའ་བ།ཞིང་ཕྱུགས་ལས་རིགས་ཀྱི་ཁྱད་པར་ཆེ་བ་བཅས་ཀྱི་དབང་གིས།ཡུལ་གྲུ་སོ་སོའི་སྐད་ལ་ཁྱད་པར་ཅུང་ཟད་རེ་ཁད་ཀྱིས་བྱུང་ཞིང་།སྐད་ཆ་གཅིག་ཉིད་ཡུལ་ལུང་གི་རྣམ་པ་དུ་མར་གྱེས་པ་ཡིས།ད་ལྟ་ཀྲུང་གོའི་རྒྱལ་ཁབ་ནང་ཁུལ་དུ་གནས་པའི་བོད་མིའི་སྐད་ལའང་དབུས་གཙང་གི་སྐད་དང་།ཁམས་སྐད།ཨ་མདོའི་སྐད་གསུམ་བྱུང་བ་ལས།འདིར་ཨ་མདོའི་ས་ཆ་ཁག་ཅིག་གི་བརྗོད་ལུགས་བཟུང་སྟེ།ཨ་མདོའི་ཡུལ་སྐད་ཀྱི་ཁྱད་ཆོས་དང་དེའི་འབྱུང་རྐྱེན་རགས་ཙམ་བཤད་པར་བྱའོ།།